作者:劉辰翁
標題:摸魚兒
內容:記玄都、看花君子，一生恨奈何許。青雲紫陌悠悠者，幾個玉人成土。今在否。但四海九州，屈指從頭疏。吾年空負。看射虎南山，遭逢醉尉，何須飲田父。神清夢，也是堂堂歐府。此中無破頭慮。種槐不隔鞭蛆惡，更祝二郎兒做。蒼蒼古。漫年又一年，老卻南公楚。池塘春暮。笑步步鳴蛙，看成兩部，正似未忘鼓。